Boshqarmaning huquqlari - Namangan viloyati adliya boshqarmasining vazifalari, funktsiyalari va huquqlari

Boshqarma o’z zimmasiga yuklangan vazifalar va funktsiyalarni bajarish uchun quyidagi huquqlarga ega:
Davlat boshqaruvi organlarining hududiy bo’linmalari, mahalliy davlat hokimiyati organlari, huquqni muhofaza qiluvchi va nazorat tuzilmalari, shu jumladan, prokuratura organlari, boshqa tashkilotlardan, shuningdek ularning mansabdor shaxslaridan ularning vakolatiga kiruvchi masalalalar yuzasidan hujjatlarni, statistika va boshqa ma’lumotlarni, tahliliy materiallarni, xulosalar va boshqa axborotlarni so’rash, talab qilish va olish;
vazirlik ko’rib chiqishi uchun qonunchilikni va huquqni qo’llash amaliyotini takomillashtirish masalalari bo’yicha belgilangan tartibda takliflar kiritish;
mahalliy davlat hokimiyati organlarida normativ-huquqiy hujjatlarni qabul qilish, e’lon qilish va manfaatdor shaxslar e’tiboriga yetkazish bo’yicha belgilangan tartibga rioya qilinishi yuzasidan tekshirishlar o’tkazish;
mahalliy davlat hokimiyati organlariga: ishlab chiqish muddatini ko’rsatgan holda normativ-huquqiy hujjatlarni qabul qilish zarurligi to’g’risida; ular tomonidan qabul qilingan normativ-huquqiy hujjatlarga rasmiy sharh berish zarurligi to’g’risida; qonun hujjatlariga muvofiq bo’lmagan normativ-huquqiy hujjatlarni bekor qilish yoxud ularni qonun hujjatlariga muvofiqlashtirish to’g’risida taqdimnomalar kiritish;
davlat boshqaruvi organlarining hududiy bo’linmalari, mahalliy davlat hokimiyat organlari, huquqni muhofaza qiluvchi va nazorat tuzilmalari, shu jumladan prokuratura organlari, boshqa tashkilotlar, shuningdek mansabdor shaxslar tomonidan qonun hujjatlari normalari to’g’ri va bir xilda qo’llanilishi bo’yicha ishlarning holatini o’rganish. O’rganish natijalari bo’yicha tegishli organlar rahbarlariga O’zbekiston Respublikasi qonun hujjatlari normalarini lozim darajada qo’llash to’g’risida taqdimnomalar kiritish;
davlat boshqaruvi organlarining hududiy bo’linmalari, mahalliy davlat hokimiyat organlari, huquqni muhofaza qiluvchi va nazorat tuzilmalari, shu jumladan prokuratura organlarining huquqni qo’llash amaliyoti ustidan tizimli monitoring, tahlil va nazoratni amalga oshirish. Natijalari bo’yicha tegishli organlarga aniqlangan qonun buzilishlarni bartaraf etish va qonun hujjatlari normalarini lozim darajada qo’llash to’g’risida taqdimnomalar kiritish;
davlat boshqaruvi organlarining hududiy bo’linmalari, mahalliy davlat hokimiyat organlari, huquqni muhofaza qiluvchi va nazorat tuzilmalarining qonun hujjatlariga rioya etilishi ustidan nazorat qilish natijalarini ko’rib chiqish bilan bog’liq hay’at yig’ilishlarida belgilangan tartibda ishtirok etish;
davlat boshqaruvi organlarining hududiy bo’linmalari, mahalliy davlat hokimiyati organlari, huquqni muhofaza qiluvchi organlari tomonidan inson huquqlari sohasidagi O’zbekiston Respublikasi qonun hujjatlari va xalqaro shartnomalariga rioya qilinishini tekshirish. Ko’rsatib o’tilgan organlarning rahbarlariga aniqlangan qonun hujjatlari buzilishini, ularning sabablarini hamda bunga olib keluvchi shart-sharoitlarni bartaraf etish, shuningdek insonning buzilgan huquqlari va erkinliklarini tiklash choralarini ko’rish to’g’risida ko’rib chiqilishi majburiy bo’lgan taqdimnomalar kiritish;
advokatlarga berilgan litsenziyalarning amal qilishini belgilangan tartibda to’xtatib turish va tugatish;
advokatlar malaka komissiyalariga advokatlarni intizomiy javobgarlikka tortish masalasini kiritish;
advokatlik tuzilmalariga aniqlangan qonun hujjatlari buzilishini bartaraf qilish to’g’risida ko’rsatmalar yuborish;
davlat va xo’jalik boshqaruvi organlari, mahalliy davlat hokimiyati organlari, boshqa davlat tashkilotlarida huquqiy ishlar ahvolini, shuningdek ularning yuridik xizmatlari faoliyatini tekshirish, ulardan amalga oshirgan ishlari to’g’risida ma’lumotlar taqdim etishlarini talab qilish, ko’rsatilgan organlarning va tashkilotlarning rahbarlariga aniqlangan kamchiliklarni bartaraf etish to’g’risida belgilangan muddatlarda bajarilishi majburiy bo’lgan taqdimnomalar kiritish, qonun hujjatlarini buzganlik uchun mansabdor shaxslarni javobgarlikka tortish yoki ularning aybi bilan davlatga yoki tashkilotga yetkazilgan moddiy zararni qoplash to’g’risidagi masala bilan yuqori turuvchi organlarga yoki sudga murojaat qilish;
yuridik xizmat xodimining attestatsiyadan o’tganligi to’g’risidagi guvohnomaning amal qilishini qonun hujjatlariga muvofiq tugatish;
tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalarni javobgarlikka tortishning asosliligini zarur hujjatlar, shu jumladan jinoiy, fuqarolik, xo’jalik va ma’muriy ishlar materiallari bilan tanishish yo’li bilan o’rganib chiqish;
tadbirkorlik sub’yektlarining “ishonch telefoni” orqali tushayotgan murojaatlarini ko’rib chiqish, barcha vazirliklar, davlat qo’mitalari, idoralar, huquqni muhofaza qiluvchi va nazorat organlari, mahalliy davlat hokimiyati organlari, boshqa tashkilotlar, shuningdek, mansabdor shaxslar tomonidan tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalar huquqlariga rioya etish bo’yicha qonun hujjatlarining og’ishmay bajarilishini tekshirish. Ko’rsatib o’tilgan organlar va tashkilotlar rahbarlariga ko’rib chiqilishi majburiy bo’lgan: aniqlangan qonun hujjatlari buzishlarini, ularning sabablari va bunga olib keluvchi shart-sharoitlarni bartaraf etish to’g’risida; tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalarning buzilgan huquqlarini tiklash bo’yicha choralar ko’rish to’g’risida taqdimnomalar kiritish;
O’zbekiston Respublikasi Konstitutsiyasida, qonunlarida va xalqaro shartnomalarida mustahkamlangan inson huquqlari va erkinliklari, tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalarning huquqlari va qonuniy manfaatlarini mansabdor shaxslar tomonidan buzilishi holatlari aniqlanganda, shuningdek adliya organlarining qonuniy talablari mansabdor shaxslar tomonidan bajarilmaganda, aybdor mansabdor shaxslarni javobgarlikka tortish to’g’risidagi takliflar kiritish;
davlat va xo’jalik boshqaruvi organlari, shu jumladan nazorat organlari va litsenziyalovchi organlar, mahalliy davlat hokimiyati organlarining inson, tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalar huquqlarini buzuvchi qarorlarini, shuningdek ular mansabdor shaxslarining harakatlarini (harakatsizligini) to’xtatib qo’yish;
jinoiy, fuqarolik, xo’jalik va ma’muriy ishlar bo’yicha inson, tadbirkorlik sub’yektlari, xorijiy investorlar va xorijiy investitsiyalar ishtirokidagi korxonalarning huquqlari va qonuniy manfaatlarini buzuvchi sud hujjatlarini qayta ko’rib chiqish to’g’risida davlat boji to’lamasdan sud instantsiyalariga takliflar kiritish;
inson, tadbirkorlik sub’yektlari, xorijiy investorlar, xorijiy investitsiyalar ishtirokidagi korxonalar huquqlariga, shuningdek, shartnoma intizomiga rioya qilish bo’yicha qonun hujjatlarining buzilishi mumkin emasligi to’g’risida mansabdor shaxslarni yozma ravishda ogohlantirish;
qonun hujjatlariga rioya qilinishi ustidan nazorat qilish, jismoniy va yuridik shaxslarning o’z huquqlari va qonuniy manfaatlari buzilganligi to’g’risida murojaatlarni tekshirishni amalga oshirish, shuningdek, Boshqarma faoliyati doirasiga taalluqli bo’lgan masalalar bo’yicha vazirliklar, davlat qo’mitalari va idoralari hududiy va tarkibiy bo’linmalarining, ilmiy va ta’lim muassasalari hamda boshqa tashkilotlarning vakillarini belgilangan tartibda jalb qilish;
xo’jalik shartnomalari bajarilishi jarayoni ustidan monitoringni amalga oshirish, shartnoma intizomi buzilishi holatlari aniqlangan taqdirda, xo’jalik yurituvchi sub’yektlarga aniqlangan buzilishlarni bartaraf etish, shuningdek shartnoma majburiyatlarini bajarilmaganligi (lozim darajada bajarilmaganligi) natijasida yetkazilgan zararni qoplash yuzasidan belgilangan muddatlarda bajarilishi majburiy bo’lgan taqdimnomalar kiritish; taqdimnomada bayon qilingan talablar belgilangan muddatda bajarilmagan taqdirda vakolatli organlar yoki sudlar oldiga shartnoma intizomini buzganlik uchun mansabdor shaxslarning javobgarligi to’g’risidagi masalani qo’yish;
nodavlat notijorat tashkilotlari tomonidan qonun hujjatlari va ta’sis hujjatlariga rioya qilinishi, shuningdek ularga ajratilgan mablag’lardan maqsadli foydalanishini tekshirish, ulardan tegishli hujjatlar va ma’lumotlar taqdim etishlarini talab qilish, ko’rsatib o’tilgan tashkilotlarning rahbarlariga aniqlangan kamchiliklarni bartaraf etish to’g’risida belgilangan muddatlarda bajarilishi majburiy bo’lgan taqdimnomalar kiritish, ta’sis hujjatlarini va qonun hujjatlarini buzganligi uchun mansabdor shaxslarni belgilangan javobgarlikka tortish uchun, shuningdek ularning aybi bilan davlatga yoki tashkilotga yetkazilgan moddiy zararni qoplash bo’yicha yuqori turuvchi organlarga yoki sudga murojaat qilish;
nodavlat notijorat tashkilotlari tomonidan o’tkaziladigan tadbirlarda (konferentsiyalar, seminarlar, treninglar, yig’ilishlar, aktsiyalar va shu kabilarda) ishtirok etish;
tegishli davlat organlari va muassasalaridan nodavlat notijorat tashkilotlarni tugatish bo’yicha tartib-taomilni amalga oshirish uchun zarur bo’lgan ma’lumotlarni so’rash;
barcha davlat organlari va boshqa tashkilotlardan huquqiy statistikani tashkil etish va yuritish uchun zarur bo’lgan ma’lumotlarni olish;
davlat, yuridik va jismoniy shaxslar manfaatlarini ko’zlab sudlarga davlat boji to’lamasdan arizalar va da’volar bilan murojaat qilish;
boshqarma faoliyatini ta’minlash uchun zarur bo’lgan tegishli bo’linmalar tashkil etish, ularni qayta tashkil etish va tugatish yuzasidan belgilangan tartibda Vazirlikka takliflar kiritish.
|